Α4-0176/96

Ψήφισμα σχετικά με την ετήσια έκθεση δραστηριοτήτων (1995) του Ευρωπαίου Διαμεσολαβητή

Το Ευρωπαϊκό Κοινοβούλιο,

- έχοντας υπόψη τη Συνθήκη περί ιδρύσεως της Ευρωπαϊκής Κοινότητας και ειδικότερα το άρθρο 8 Δ, δεύτερο εδάφιο και το άρθρο 138 Ε αυτής,

- έχοντας υπόψη τη Συνθήκη περί ιδρύσεως της Ευρωπαϊκής Κοινότητας Άνθρακα και Χάλυβα και ειδικότερα το άρθρο 20 Δ αυτής,

- έχοντας υπόψη τη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας και ειδικότερα το άρθρο 107 Δ αυτής,

- έχοντας υπόψη τους κανονισμούς και τους γενικούς όρους που διέπουν την εκτέλεση των καθηκόντων του Διαμεσολαβητή, που ενέκρινε το Ευρωπαϊκό Κοινοβούλιο στις 9 Μαρτίου 1994, και ιδίως το άρθρο 3, παράγραφος 8 αυτών ((ΕΕ L 113, 04.05.1994, σελ. 15)),

- έχοντας υπόψη την απόφαση με την οποία ορίστηκε ο Ευρωπαίος Διαμεσολαβητής από το Ευρωπαϊκό Κοινοβούλιο για την τρέχουσα θητεία του ((ΕΕ C 249, 25.9.1995, σελ. 85)),

- έχοντας υπόψη την ετήσια έκθεση του Ευρωπαίου Διαμεσολαβητή (1995) (C4- 0257/96),

- έχοντας υπόψη την έκθεση της Επιτροπής Αναφορών (Α4-0176/96),

Α. έχοντας υπόψη ότι ο Ευρωπαίος Διαμεσολαβητής ορίστηκε από το Ευρωπαϊκό Κοινοβούλιο στις 12 Ιουλίου 1995 με στόχο να βελτιωθούν οι σχέσεις μεταξύ των ευρωπαίων πολιτών και των θεσμικών οργάνων της Ευρωπαϊκής Κοινότητας και να προστατευτούν τα δικαιώματα των ευρωπαίων πολιτών έναντι κακής διοίκησης εκ μέρους των θεσμικών και μη οργάνων της Ευρωπαϊκής Κοινότητας,

Β. έχοντας υπόψη ότι τα καθήκοντα του Ευρωπαίου Διαμεσολαβητή, σύμφωνα με την Συνθήκη περί ιδρύσεως της Ευρωπαϊκής Κοινότητας, συνίστανται στη διερεύνηση περιπτώσεων κακής διοίκησης όσον αφορά τις δραστηριότητες των κοινοτικών θεσμικών οργάνων και οργανισμών, εξαιρουμένων του Δικαστηρίου και του Πρωτοδικείου κατά την άσκηση των δικαιοδοτικών καθηκόντων τους[semigr ]

1. συγχαίρει τον Ευρωπαίο Διαμεσολαβητή για την ενδιαφέρουσα και κατατοπιστική έκθεση δραστηριοτήτων του για το 1995[semigr ]

2. επισημαίνει ότι η έκθεση θα πρέπει να λάβει όσο το δυνατόν ευρύτερη δημοσιότητα, καθόσον περιλαμβάνει μια σαφή και ακριβή περιγραφή των αρμοδιοτήτων του Ευρωπαίου Διαμεσολαβητή και, συνεπώς, αποτελεί μια αξιόλογη υπόδειξη προς τους πολίτες και τους μόνιμους κατοίκους που θα επιθυμούσαν να απευθυνθούν προς τον Ευρωπαίο Διαμεσολαβητή[semigr ]

3. Ζητεί να δοθεί στους πολίτες και στους μόνιμους κατοίκους της Ένωσης η δυνατότητα να απευθύνονται στον Ευρωπαίο Διαμεσολαβητή και δια της τηλεματικής οδού, προκειμένου να βελτιωθεί η έμπρακτη άσκηση του δικαιώματος αυτού και να υπάρξει ένα σημαντικό προηγούμενο για τη χρήση των νέων τεχνολογιών επικοινωνίας προς όφελος τόσο των πολιτών όσο και των θεσμικών οργάνων[semigr ]

4. πιστεύει ότι η συντονισμένη δράση του Ευρωπαίου Διαμεσολαβητή και του Ευρωπαϊκού Κοινοβουλίου σχετικά με καταγγελίες και αναφορές που παραλαμβάνει το κάθε όργανο, θα δώσει ουσία στα άρθρα 8 Δ, 138 Δ και 138 Ε της Συνθήκης ΕΚ, που στοχεύουν στην δημιουργία ενός όσον το δυνατόν πληρέστερου και αποτελεσματικότερου συστήματος στο οποίο θα μπορούν να προσφεύγουν οι πολίτες και οι μόνιμοι κάτοικοι της Ευρωπαϊκής Ένωσης αναζητώντας βοήθεια για την επίλυση προβλημάτων που έχουν σχέση με τη ζωή τους στην Ένωση[semigr ]

5. αναλαμβάνει να καταβάλει στο μέλλον κάθε δυνατή προσπάθεια, μέσω της Επιτροπής Αναφορών, για να συνεργασθεί με τον Ευρωπαίο Διαμεσολαβητή, βοηθώντας και καθοδηγώντας τον στην επίλυση κάθε δύσκολης κατάστασης που μπορεί να προκύψει από τις επαφές του με τα κοινοτικά θεσμικά όργανα και οργανισμούς σχετικά με τις καταγγελίες που παραλαμβάνει[semigr ] σημειώνει την απόφαση του Διαμεσολαβητή και της Επιτροπής Αναφορών να παραπέμπουν αμοιβαίως κάθε αναφορά και καταγγελία που εμπίπτει στο πεδίο δραστηριοτήτων του ετέρου οργάνου και να παρακολουθήσουν προσεκτικά τη διαδικασία αυτή κατά το προσεχές έτος για οιαδήποτε τυχόν τροποποίηση[semigr ]

6. σημειώνει ότι ο Διαμεσολαβητής θα χαρακτηρίσει μη παραδεκτές τις καταγγελίες σχετικά με αποφάσεις του Ευρωπαϊκού Κοινοβουλίου και της Επιτροπής Αναφορών, δεδομένου ότι οι αποφάσεις αυτές είναι πολιτικής φύσεως[semigr ] εικάζει ωστόσο, ότι η αρχή αυτή δεν εφαρμόζεται σε όλες τις καταγγελίες που αφορούν τα δύο προαναφερθέντα όργανα, εφόσον σχετίζονται με περιπτώσεις κακοδιοίκησης ή αποφάσεις που ελήφθησαν σε λανθασμένη βάση.

7. καλεί όλα τα κοινοτικά θεσμικά και μη όργανα και ιδίως το Συμβούλιο και την Επιτροπή, να συνεργαστούν στενά με τον Διαμεσολαβητή και, ειδικότερα, να θέσουν στη διάθεσή του τις πληροφορίες και τα έγγραφα που ζητεί για την αποτελεσματική εκτέλεση των καθηκόντων του[semigr ]

8. υπενθυμίζει ότι η διαφάνεια και η πρακτική της καλής διοίκησης των ευρωπαϊκών θεσμικών οργάνων αποτελούν ζωτικής σημασίας θέμα στη Διακυβερνητική Διάσκεψη για την αναθεώρηση της Συνθήκης για την Ευρωπαϊκή Ένωση και έχει τεράστια σημασία να καταβληθεί προσπάθεια για να επιτευχθεί πρόοδος για τη θέσπιση πλήρους δέσμης δεσμευτικών κανόνων για ανοικτότερη και δημοκρατικότερη λειτουργία των ευρωπαϊκών θεσμικών οργάνων, σύμφωνα με τις κατευθυντήριες γραμμές που θεσπίστηκαν στον Κώδικα Συμπεριφοράς του 1993 σχετικά με την πρόσβαση του κοινού στα έγγραφα του Συμβουλίου και της Επιτροπής ((ΕΕ L 340 της 31.12.1993, σελ. 41))[semigr ]

9. αναθέτει στον Πρόεδρό του να διαβιβάσει το παρόν ψήφισμα σε όλα τα θεσμικά και μη όργανα της Ένωσης και στους εθνικούς διαμεσολαβητές, τις εθνικές επιτροπές αναφορών ή τα παρεμφερούς φύσεως όργανα.